Ehdotus: EUROOPAN PARLAMENTIN JA NEUVOSTON ASETUS neuvoston asetuksen (EY) N:o 2223/96 selventämisestä verojen ja sosiaaliturvamaksujen kirjaamiseen liittyvien periaatteiden osalta

(komission esittämä)

PERUSTELUT

Euroopan kansantalouden tilinpito- ja aluetilinpitojärjestelmä (EKT 95) on väline jäsenvaltioiden talouden tilien ja aggregaattien laskemiseksi ja vertaamiseksi. Liiallisia alijäämiä koskevasta menettelystä tehdyssä pöytäkirjassa viitataan nimenomaisesti EKT:hen julkistalouden alijäämän mittaamisen osalta.

Näin ollen verojen ja sosiaaliturvamaksujen kirjaaminen EKT 95:een on yhteisön tilastollisten tarpeiden kannalta olennainen tekijä: tulosten pitäisi olla vertailukelpoisia ja selkeitä.

Jäsenvaltiot on saatettava tasavertaiseen asemaan käytetyistä tilastolähteistä riippumatta, eli siitä huolimatta, onko tiedot kerätty maksettujen summien perusteella vai ilmoitettujen verojen ja sosiaaliturvamaksujen perusteella.

Tämän vuoksi on osoittautunut välttämättömäksi selventää EKT:tä koskevaa neuvoston asetusta (EY) N:o 2223/96 verojen ja sosiaaliturvamaksujen kirjaamista koskevan periaatteen osalta. Tässä ehdotuksessa Euroopan parlamentin ja neuvoston asetukseksi ehdotetaan, että järjestelmään kirjattavien verojen ja sosiaaliturvamaksujen ei pitäisi sisältää summia, joita ei todennäköisesti tulla perimään, ja että tämän vuoksi järjestelmään suoriteperusteen mukaisesti kirjattavat verot ja sosiaaliturvamaksut olisivat kohtuullisella ajanjaksolla vastaavan suuruiset kuin tosiasiallisesti perityt vastaavat summat.

Tämä ehdotus on täysin yhdenmukainen Kansainvälisen valuuttarahaston parhaillaan valmisteleman julkisen talouden käsikirjan kanssa.

Tämä ehdotus on tulosta lukuisista jäsenvaltioiden kanssa pidetyistä neuvotteluista ja kokouksista, ja jäsenvaltioiden suuri enemmistö tukee tätä ehdotusta. Koska kuitenkaan ei ole ollut mahdollista saavuttaa yksimielisesti hyväksyttyä ratkaisua ja koska eräät jäsenvaltiot katsovat, että EKT-asetuksen 2 artiklan edellytyksiä, joilla komissiolle annetaan mahdollisuus selventää EKT:n sisältöä, ei ole täysin noudatettu, tämä ehdotus esitetään Euroopan parlamentin ja neuvoston tarkasteltavaksi.

99/zzz (COD)

Ehdotus:

EUROOPAN PARLAMENTIN JA NEUVOSTON ASETUS

neuvoston asetuksen (EY) N:o 2223/96 selventämisestä verojen ja sosiaaliturvamaksujen kirjaamiseen liittyvien periaatteiden osalta (ETA:n kannalta merkityksellinen teksti)

EUROOPAN PARLAMENTTI JA EUROOPAN UNIONIN NEUVOSTO, jotka

ottavat huomioon Euroopan yhteisön perustamissopimuksen ja erityisesti sen 285 artiklan,

ottavat huomioon komission ehdotuksen,

ottavat huomioon talous- ja sosiaalikomitean lausunnon,

noudattavat perustamissopimuksen 251 artiklassa määrättyä menettelyä,

sekä katsovat seuraavaa:

(1) Euroopan kansantalouden tilinpidon ja aluetilinpidon järjestelmästä Euroopan yhteisössä (EKT 95) 25 päivänä kesäkuuta 1996 annettu neuvoston asetus (EY) N:o 2223/96 käsittää yhteiset standardit, määritelmät, luokittelut ja tilinpitosäännöt, jotka on tarkoitettu jäsenvaltioiden tilien laatimiseksi Euroopan yhteisön tarpeisiin ja joiden myötä jäsenvaltioiden tulokset saadaan keskenään vertailukelpoisiksi.

(2) Asetuksen (EY) N:o 2223/96 2 artiklassa määritellään edellytykset, joita komission on noudatettava tehdessään muutoksia EKT 95:n menetelmään sen sisällön selventämiseksi ja parantamiseksi.

(3) Tässä tapauksessa ei ole selkeästi noudatettu edellytystä, jonka mukaan komissio ei saa tehdä muutoksia peruskäsitteisiin.

(4) Näin ollen on tarpeellista, että Euroopan parlamentille ja neuvostolle esitetään selvennykset, jotka liittyvät verojen ja sosiaaliturvamaksujen kirjaamiseen EKT 95:een.

(5) Euroopan yhteisön perustamissopimuksen 104 artiklaan liittyvän, liiallisia alijäämiä koskevasta menettelystä tehdyn pöytäkirjan 2 artiklassa mainitaan, että julkistalouden alijäämällä on käsitettävä julkisyhteisöjen sektorin nettorahoitustarvetta sellaisena, kuin se on määritelty Euroopan kansantalouden tilinpitojärjestelmässä (EKT).

(6) Tilanteessa, jossa EKT 95 ei tarjoa vertailukelpoista ja selkeää ratkaisua kaikille jäsenvaltioille, on aiheellista tarkastella tilinpidon periaatteita sellaisina, kuin ne on esitetty maailmanlaajuisesti sovellettavassa kansantalouden tilinpitojärjestelmässä (SNA 93), jonka tärkeimmät kohdat tässä tapauksessa ovat 7.60 ja 8.50.

(7) Päätöksellä 89/382/ETY, Euratom perustettua tilasto-ohjelmakomiteaa (CPS) sekä päätöksellä 91/115/ETY perustettua raha-, rahoitus- ja maksutasetilastokomiteaa on kuultu asiasta.

OVAT ANTANEET TÄMÄN ASETUKSEN:

1 artikla

Tavoite

Tämän asetuksen tavoitteena on määritellä yhteiset periaatteet, jotka selventävät EKT 95:n sisältöä verojen ja sosiaaliturvamaksujen osalta, jotta vertailukelpoisuus ja avoimuus jäsenvaltioiden välillä voitaisiin varmistaa.

2 artikla

Yleiset periaatteet

Järjestelmässä kirjattaviin veroihin ja sosiaaliturvamaksuihin ei sisälly summia, joita ei todennäköisesti tulla perimään.

Tämän vuoksi järjestelmässä suoriteperusteisesti kirjattavat verot ja sosiaaliturvamaksut ovat kohtuullisen pituisella ajanjaksolla vastaavan suuruiset kuin tosiasiallisesti perityt vastaavat summat.

3 artikla

Verojen ja sosiaaliturvamaksujen käsittely tileillä

Tileille kirjattavien verojen ja sosiaaliturvamaksujen määrät voivat perustua kahteen eri lähteeseen, eli saatuihin maksuihin tai summiin, jotka on todennettu verotuksessa tai ilmoituksen avulla.

a) Jos lähteenä käytetään verotusta tai ilmoituksia, summat oikaistaan sellaisen kertoimen avulla, joka mahdollistaa niiden summien huomioon ottamisen, joista on ilmoitettu, mutta joita ei ole koskaan peritty. Jotta ilmoitetut summat, joita ei koskaan ole peritty, näkyisivät kertoimissa, ne arvioidaan aiemman kokemuksen perusteella. Kertoimet ovat erilaisia riippuen siitä, millaisesta veron tai sosiaaliturvamaksun lajista on kysymys. Jokainen maa määrittelee soveltamansa kertoimet komission (Eurostat) kanssa ennalta sovitun menetelmän mukaisesti.

b) Jos lähteenä käytetään saatuja maksuja, nämä oikaistaan ajallisesti siten, että kyseiset summat katsotaan kuuluvaksi jaksolle, jolloin se toiminta on tapahtunut, josta verojen maksuvelvoite on syntynyt (tai tiettyjen tuloverojen ollessa kyseessä jaksolle, jonka kuluessa verojen määrä on vahvistettu). Tämä oikaiseminen voi perustua keskimääräiseen ajalliseen viiveeseen, joka kyseisen toiminnan (tai maksettavan veron vahvistamisen) ja maksun saamisen välillä on ollut.

4 artikla

Menojen, tuotannon ja tulojen tasapainottaminen tilinpidossa

Jotta menojen perusteella laskettu BKT ja tuotannon perusteella laskettu BKT saataisiin tasapainotettua keskenään, kaikki tuotantoverot, jotka sisältyvät ostettujen tavaroiden ja palvelujen markkinahintaan mutta joita myyjä todellisuudessa ei koskaan veronmaksun kiertämisen tai konkurssin tai muiden syiden vuoksi ole maksanut julkiyhteisölle, on sisällytettävä myyjän toimintaylijäämään. Vastaavaa käsittelytapaa on sovellettava määritettäessä sellaisten tulojen perusteella laskettua BKT:tä, jotka ovat peräisin tuloveroista tai työntekijöiden sosiaaliturvamaksuista, jotka työnantajat pidättävät mutta joita ei koskaan makseta julkisyhteisöille.

5 artikla

Seuranta

1. Komissio (Eurostat) seuraa, että jäsenvaltiot panevat täytäntöön tässä asetuksessa säädetyt periaatteet.

2. Vuodesta 2000 alkaen jäsenvaltiot toimittavat komissiolle (Eurostat) ennen jokaisen vuoden loppua yksityiskohtaisen kuvauksen menetelmistä, joita ne haluavat soveltaa erilaisiin verojen ja sosiaaliturvamaksujen luokkiin tämän asetuksen noudattamiseksi.

3. Sovellettavista menetelmistä ja niiden mahdollisista tarkistuksista päätetään jokaisen sellaisen jäsenvaltion, jota asia koskee, ja komission (Eurostat) välisellä sopimuksella.

4. Komissio (Eurostat) antaa tilasto-ohjelmakomitealle, raha-, rahoitus- ja maksutasetilastokomitealle ja BKTL-komitealle (bruttokansantulokomitea) tiedoksi täytäntöön pannut menetelmät ja edellä mainittujen kertoimien laskennan.

6 artikla

Täytäntöönpano

Asetuksen (EY) N:o 2223/96 2 artiklan 2 kohdan mukaista menettelyä noudattaen komission on sisällytettävä viimeistään kuuden kuukauden kuluessa tämän asetuksen hyväksymisestä EKT 95:n sanamuotoon tämän asetuksen soveltamisen edellyttämät muutokset.

7 artikla

Voimaantulo

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä

Euroopan parlamentin puolesta Neuvoston puolesta

Puhemies Puheenjohtaja